1Malɛka kam na tagɩ kʋntʋ ka ti tɩn, amʋ ma na malɛka kadoŋ na nuŋi Wɛ-sɔŋɔ nɩ ka maa bɩɩnɩ lʋgʋ baŋa. Ka maa jɩgɩ dam, yɩ ka tiini ka nyɩɩna ka pa pooni zəŋi lʋgʋ baŋa maama nɩ. 2Ka ma tɔɔlɩ baŋa baŋa dɩ kwər-dɩa ka wɩ: "Tʋ-kamunu kʋlʋ yɩrɩ na yɩ Babilɔnɩ tɩn tʋa. Kʋ tʋ kʋ ti. Tɩʋ kʋm laan jigi ciciri-balwaarʋ jəgə mʋ, yɩ ciciri-zɔɔna dwi maama zʋʋrɩ da. Zunə balʋ nɔɔna na culi yɩ ba ba laɩ tɩn dwi maama laan zʋʋrɩ d'aanɩ mʋ. 3Lʋgʋ baŋa dwi maama ma tʋ tɩʋ kʋm kʋntʋ boorim cwe sɩm wʋnɩ, nɩ ba nyɔgɩ kʋ sa-dɛɛra mʋ ba su te. Lʋgʋ baŋa pwa bam ma tɔgɩ ba kɩ boorim dɩ kʋ. Lʋgʋ baŋa pipimpiinə ma tiini ba ji nadunə tɩʋ kʋm kʋntʋ ŋwaanɩ, bɛŋwaanɩ kʋ nɔɔna bam soe sɩ ba taa cɔgɩ səbu zanzan." 4Amʋ laan ma ni kwərə kadoŋ na ŋɔɔnɩ Wɛ-sɔŋɔ nɩ ka wɩ: "Amʋ nɔɔna-ba, nuŋi-na tɩʋ kʋm wʋnɩ, sɩ 'a yɩ tɔgɩ kʋ wo-balwaarʋ cwe sɩm, sɩ 'a yɩ tɔgɩ 'a na kʋ cam dɩm. 5Bɛŋwaanɩ kʋ wo-balwaarʋ tɩm daga zanzan, tɩ daŋɩ da-baŋa nɩ tɩ yi wɛyuu. Wɛ nan ye kʋ kəm-lwaanʋ tɩm maama ni nɩ. 6Cɔgɩ-na tɩʋ kʋm sɩ kʋ maŋɩ dɩ kʋntʋ na cɔgɩ nɔɔna badonnə te tɩn. Pa-na kʋ cɛ kʋ yɩra nɩ sɩ kʋ dwəni kʋ na pɛ kʋ cɛ nɔɔna yɩra nɩ te tɩn. Fɩ-na-kʋ sɩ kʋ nyɔ sa-dɛɛra balʋ na tiini ba dana ba dwe kʋntʋ sana kam kʋ na paɩ nɔɔna nyɔ tɩn. 7Pipiri-na tɩʋ kʋm ywəəni dɩm dɩ kʋ wo-laarʋ tɩm, sɩ tɩ joori tɩ ji cam dɩ yaara kʋ tɩtɩ ŋwaanɩ. Bɛŋwaanɩ tɩʋ kʋm nyɩ dɩ kaanɩ wʋlʋ na yəni o tɛ o wɩ: 'Amʋ di paarɩ mʋ, yɩ kʋlʋkʋlʋ b'a yaarɩ-nɩ. Amʋ daɩ kadəm, yɩ a yigə b'a fɔgɩ ka nywanɩ.' 8Tɩʋ kʋm na brɩ kʋ tɩtɩ kamunni tɩn ŋwaanɩ, yaara dwi maama w'ʋ da yi-kʋ bɩdwɩ baŋa nɩ. Yawɩ-balwaarʋ dɩ yi-nywana dɩ kana w'ʋ ba tɩ ja-kʋ. Mini dɩ ma w'ʋ di-kʋ. Yuutu Baŋa-Wɛ jɩgɩ dam-fɔrɔ, yɩ dɩntʋ mʋ lagɩ DƖ di tɩʋ kʋm sarɩya." 9Kʋ na yɩ lʋgʋ baŋa pwa balʋ na tɔgɩ ba kɩ tɩʋ kʋm boorim kikiə yam yɩ ba di ywəəni daanɩ tɩn, ba na nɛ tɩʋ kʋm na jɩgɩ mini tɩn, ba'a ta keerə yɩ ba frɩ ba tɩtɩ kʋ ŋwaanɩ. 10Ba na kwarɩ kʋ yaara tɩn ŋwaanɩ, ba'a ta zɩgɩ yigə yigə yɩ ba nii kʋ nyʋa kam. Ba'a ta coosə ba wɩ: "Ei. Lɛɛrʋ, lɛɛrʋ! Babilɔnɩ yɩ tʋ-kamunu mʋ, yɩ kʋ tiini kʋ jɩgɩ dam. Kʋ laan nan tu kʋ cɔgɩ lɩla, maŋa fɩnfɩɩn wʋnɩ." 11Lʋgʋ baŋa pipimpiinə bam dɩ w'ʋ ta keerə yɩ ba nywanɩ ba yigə tɩʋ kʋm cɔgɩm dɩm ŋwaanɩ, bɛŋwaanɩ nɔɔn-nɔɔnʋ daa tərə sɩ ba taa yəgi ba zɩla yam. 12Zɩla yalʋ ba na jɩgɩ ba yəgi tɩn yɩ səbu-sɩŋa wəənu dɩ can-na-poŋo wəənu dɩ kandwa-ŋʋna, kʋ wəli dɩ gwaarʋ dwi təri təri, kʋ na yɩ gwar-ŋʋnnʋ tɩlʋ na yɩ fɩfalɩ, dɩ gwaarʋ tɩlʋ na nyɩɩna, dɩ gwar-sʋnnʋ tɩlʋ na yɩ cwɛn cwɛn tɩn. Ba ta maa jɩgɩ da-ŋwɩ dwi maama, dɩ wəənu tɩlʋ zanzan ba na mɛ tuu yələ dɩ da-laarʋ dɩ can-na dɩ luguru dɩ kandwa yalʋ kaana na pui ba jɩa nɩ ba kɩ tɩn. 13Ba ta maa kwəri ba jɩgɩ tralɩ dwi maama, dɩ wəənu tɩlʋ ba na zwɛ yɩ tɩ lwəm ywənə tɩn, kʋ wəli dɩ sana dɩ nugə dɩ dɩpɛ muni dɩ kamaana, kʋ wəli dɩ naanɩ dɩ peeni dɩ sise dɩ sɩ trəkooru. Ba ta jɩgɩ gambɛ dɩ ba yəgə da. 14Ba laan ma w'ʋ ta dɩ tɩʋ kʋm ba wɩ: "Wo-laarʋ tɩlʋ maama nmʋ fra na zʋ tɩn daa tərə. Nmʋ jɩjɩgɩrʋ tɩm dɩ n nɩnwaŋa kam maama laan je. Nmʋ daa n b'a na wəənu tɩm kʋntʋ maŋa dɩ maŋa." 15Pipimpiinə balʋ na tiini ba na nyɔɔrɩ tɩʋ kʋm baŋa nɩ tɩn w'ʋ ta zɩgɩ yigə yigə, ba na kwarɩ kʋ yaara yam tɩn ŋwaanɩ. Ba ma w'ʋ ta keerə, 16yɩ ba coosi ba wɩ: "Ei. Lɛɛrʋ, lɛɛrʋ! Tʋ-kamunu kʋntʋ tiini kʋ jɩgɩ nɩnwaŋa. Kʋ nɔɔna bam maa zʋʋrɩ gwaarʋ tɩlʋ na nyɩɩnɩ tɩn, dɩ tɩlʋ na yɩ nasʋnnʋ cwɛn cwɛn tɩn, yɩ ba pu səbu-sɩŋa wəənu dɩ kandwa-ŋʋna ba yɩra nɩ. 17Kʋ jɩjɩgɩrʋ tɩm maama laan ma ba tɩ cɔgɩ lɩla, maŋa fɩnfɩɩn m'a wʋnɩ." Kʋ nan na yɩ balʋ maama na co nabwəəru tɩn dɩ ba yum tiinə, dɩ balʋ na tɔgɩ nabwəəru tɩm ba pipi tɩn, dɩ balʋ na zʋʋrɩ nabwəəru ba ve je tɩn, ba maama w'ʋ ta zɩgɩ yigə yigə mʋ ba nii tɩʋ kʋm. 18Bantʋ na nɛ nyʋa kam na zaŋɩ tɩʋ kʋm baŋa nɩ tɩn, ba'a ta dɩ kwər-dɩa ba wɩ: "Tʋ-kamunu kʋntʋ ya ba jɩgɩ doŋ." 19Ba ma w'ʋ ta pɛ puuri ba lo ba yum nɩ, yɩ ba keeri ba coosi ba wɩ: "Ei. Lɛɛrʋ lɛɛrʋ! Tʋ-kamunu kʋntʋ jɩjɩgɩrʋ tɩm ŋwaanɩ mʋ pɛ balʋ maama na te nabwəəru tɩn ji nadunə. Kʋ nan cɔgɩ maŋa fɩnfɩɩn m'a wʋnɩ." 20Abam balʋ na zʋʋrɩ Wɛ-sɔŋɔ nɩ tɩn ta'a kɩ-na wʋpolo tɩʋ kʋm cɔgɩm dɩm ŋwaanɩ. Abam balʋ na yɩ Wɛ nɔɔna tɩn, ta'a kɩ-na wʋpolo, kʋ wəli dɩ Wɛ tɩntʋŋna bam dɩ DƖ nijoŋnə bam. Wɛ mʋ di tɩʋ kʋm sarɩya, yɩ DƖ pa abam bʋra. 21Wɛ malɛka kadoŋ kalʋ na tiini ka dana tɩn laan ma kwe kandwɛ kamunu nɩ nɔŋ-zɔŋɔ na yɩ te tɩn. Ka ma dʋlɩ-kʋ ka yagɩ na-fara bam wʋnɩ yɩ ka wɩ: "Ba'a kwe tʋ-kamunu Babilɔnɩ dɩ ba dʋlɩ ba yagɩ kʋntʋ doŋ mʋ, yɩ nɔɔn-nɔɔnʋ daa b'a na kʋ je. 22Nɔɔna daa b'a ta wʋ kʋ wʋnɩ sɩ ba taa magɩ kwaanʋ naa ba taa leenə, naa ba taa wui wi naa nabwaanʋ. Gɔgɔ naa tɩtʋŋɩ dwi maama dɩ daa b'a ta wʋ kʋ wʋnɩ, yɩ nɔŋɔ kwəri dɩ daa b'a ta zaŋɩ kʋ wʋnɩ. 23Min-zoŋo mini dɩ daa b'a tarɩgɩ kʋ wʋnɩ. Kadiri sɔɔ dɩ daa b'a kɩ kʋ wʋnɩ. Tʋ-kamunu Babilɔnɩ pipimpiinə bam dɛɛn mʋ yɩ lʋgʋ baŋa dɩdɛɛra yigə tiinə. Kʋ maa ma kʋ liri kikiə yam kʋ ganɩ lʋgʋ baŋa dwi tiinə maama. 24Kʋ na yɩ Wɛ nijoŋnə dɩ Wɛ nɔɔna balʋ maama ba na gʋ tɩn, ba tʋʋnɩ dɩm zɩgɩ tɩʋ kʋm kʋntʋ yɩra nɩ mʋ. Balʋ maama ba na gʋ lʋgʋ baŋa nɩ tɩn caa w'ʋ jəni tɩʋ kʋm kʋntʋ yuu nɩ mʋ."